Suid Afrikaanse Nuus Thread - Page 37 - Stormfront
Page 37 of 226 « First < 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 87 137 > Last »
03-17-2006, 04:54 AM #361
Seun erken hy was by baba Norton se huis
KAAPSTAD. - "Ek het die baba op 15 Junie verlede jaar (die moorddag, in haar ouerhuis) in Lansdowne gesien. Ek het egter nie geweet wat ons daar gaan doen nie."
Dié getuienis van 'n 16-jarige beskuldigde het gister skokgolwe deur die hooggeregshof in die baba Jordan-Leigh Norton-moordsaak hier gestuur toe hy dit téén die advies van sy regsverteenwoordiger tydens 'n binneverhoor in die getuiebank laat uitglip het.
Mnr. Charles Simon, sy advokaat, het onsuksesvol probeer om dit met 'n teenvraag te neutraliseer, toe adv. Nicolette Bell, vir die staat, daarteen kapsie gemaak het.
Regter Basheer Waglay het dit egter toegelaat en aan Simon gesê "dit lyk of jy jou eie kliënt onder kruisverhoor wil neem".
'n Doodse stilte het regdeur die seun se getuienis oor die normaalweg besige openbare galery gehang, terwyl me. Dina Rodrigues (24), vermeende baasbrein, en hul drie ander medebeskuldigdes die seun met groot oë uit die beskuldigdebank aangegluur het. Hy het oogkontak met hulle vermy.
Volgens hom is hy ná sy inhegtenisneming op 8 Julie verlede jaar na 'n Xhosasprekende polisieman se kantoor in die middestad.
"Hy het my 'n koerant met 'n foto van die kind gewys en gesê ek moet hom nie bedrieg nie, want die persoon wat die kind doodgemaak het, het reeds gepraat.
"Hy het my gevra of ek die kind geken het. Ek het gesê ja . . . "
Volgens hom is hy die volgende dag weer na 'n kantoor geneem, waar sy ma en nóg 'n polisieman vir hom gewag het. "My ma het aan my gesê sy en die man is in dieselfde Xhosa-stam en dat ek die waarheid moet praat.
"Ek het gevra watter waarheid. Die polisieman het my 'n foto van die bloeiende baba gewys. Ek het huilend begin praat, terwyl hy dit neergeskryf het."
Volgens hom het hy dit net gedoen "omdat my ma gesê het hy is 'n stamlid. Ek het haar vertrou."
Die seun het gesê niemand het hom oor sy regte ingelig nie. "Ek het eers hier in die hof gehoor van regte. As ek dit tóé geweet het, sou ek nooit die bekentenis afgelê het nie. Niemand het my egter gedreig of beïnvloed nie."
In kruisverhoor het hy gesê hy "was onbewus toe ek na daardie plek toe gaan, dat só 'n voorval sou plaasvind".
Die seun het ook erg uitgevaar teen Simon wat "nooit met ons in die hofselle konsulteer oor inligting wat hy in kruisverhoor moet gebruik nie. Ons het al 'n brief daaroor aan hom gestuur."
Die binneverhoor moet bepaal of bekentenisse wat deur die seun, en mnre. Sipho Mfazwe (33) en Mongezi Bobotyane (24) afgelê is, as getuienis teen hulle gebruik kan word.
Die drie beweer hulle het dit nie vrywillig gedoen nie.
Die bekentenisse verbind glo vir Rodrigues direk met die moord. Sy ontken saam met Mfazwe, Bobotyane, die seun en mnr. Zanethemba Gwada (18) skuld.
Die staat beweer sy het die mans gehuur om die kind, met wie se biologiese pa sy toe 'n verhouding gehad het, te laat vermoor.
Adv. John van der Berg verskyn namens Rodrigues.
03-17-2006, 04:56 AM #362
Mediese proefkonyne kritiek ná pille
Londen. - Dit sou maklike en vinnige geld wees - £2 000 (R21 400) vir 'n week van niksdoen as 'n proefkonyn vir mediese toetse. Maar nou veg ses mans in 'n Londense hospitaal om hul lewe nadat dié mediese toetse skeefgeloop het.
Die mans is vroeër die week in 'n hospitaal in Harrow, Wes-Londen, opgeneem omdat hul organe begin platval het nadat hulle as deel van dié proefneming medisyne ingegee is.
Die teen-inflammatoriese medisyne is getoets sodat dit gebruik kan word as behandeling vir kankerpasiënte wat aan leukemie ly.
Die mans is verseker dat die medisyne reeds met sukses op rotte, honde en muise getoets is. Benewens die stewige bedrag geld wat hulle sou kry vir hul moeite, kon hulle die week rustig in die toetseenheid deurbring waar hulle kon lees, slaap, TV-speletjies speel en ontspan.
Twee van die mans is in 'n kritieke toestand terwyl die ander vier in 'n ernstige toestand in die waakeenheid van die Northwick Park-hospitaal behandel word.
Die dokters is steeds in die duister oor wat presies fout gegaan het, hoewel daar gevind is die dieretoetse het gelei tot verhoogde hartspoed en verlaagde bloeddruk in die diere.
Die maatskappy wat die medisyne vervaardig, TeGenero, het gister verskoning aangebied aan die families van die ses mans. Hoewel hul identiteite nie bekend gemaak is nie, het The Guardian gister berig die een man is 'n Nieu-Seelander en twee ander is studente in Londen.
Volgens mnr. Raste Khan, wat ook by die proefneming was, het die ses mans "soos domino's" neergeval nadat hulle die TGN1412-medisyne ingeneem het.
"Hulle het hul hemde begin skeur en gekla van 'n hoë koors en ander het geskree dat dit voel asof hul koppe gaan ontplof," het Khan aan The Sun gesê.
Me. Myfanwy Marshall, die vriendin van een van die slagoffers, het gesê haar kêrel lyk soos die "olifantman" weens die swelsel wat uitgebrei het na sy hele lyf.
"Hulle (die dokters) sê dat hy 'n wonderwerk sal nodig hê om hom te red," het sy gesê.
Mediese proefnemings is 'n gewilde manier vir jong mense wat na Londen kom om geld te maak vir reis. Hulle word dikwels gelok deur die belofte van baie geld in 'n kort tydperk en gratis kos en verblyf.
03-17-2006, 04:59 AM #363
BELLVILLE. – Die vyf beskuldigdes voor die hof was met hul inhegtenisneming lede van haar perlemoensindikaat en het sowat drie jaar lank gereeld perlemoen aan haar gelewer.
Dit was gister die getuienis van Elizette Marx, voorheen van Gansbaai en baasbrein agter die grootste perlemoensindikaat in die land, wat in 2002 oopgevlek is.
Marx dien tans tronkstraf van vier jaar en ses maande uit nadat sy in 2004 erken het dat sy tussen 2000 en 2002 sowat 90 t perlemoen gesmokkel het. Sy is kragtens die pleitooreenkoms skuldig bevind op 'n aanklag van rampokkery wat betrekking het op verskeie oortredings van die Wet op Lewende Mariene Hulpbronne. Haar vonnis was onderhewig daaraan dat sy in perlemoenverwante sake moet getuig.
Marx het gister in die plaaslike streekhof getuig in die saak teen mnre. Cristo Andrew Groenewald (48) en sy seun, Cristo Petrus Groenewald (24), albei van Gansbaai, die broers Hendrik Jeremia Kriel (Jakkie, 43) van Gansbaai en Jacobus Willem Kriel (Kosie, 48) van Panorama, asook Bernard Geldenhuys (25) van Gansbaai. Al vyf staan tereg op aanklag van rampokkery.
Groenwald jr., Groenewald sr. en Geldenhuys het individueel geduik en perlemoen aan haar gelewer.
Groenewald sr. het gereeld by haar aan huis gekom om te sê as die "seuns", soos hulle die duikers genoem het, gaan duik. Die Kriel-broers het duikspanne gehad. Perlemoen is gereeld aan die sindikaat gelewer, het Marx getuig.
Volgens Marx het sy nooit ondermaat-perlemoen aanvaar nie en is elke duiker of duikspan se perlemoen geweeg en is hulle per kilogram betaal. Ooreenkomste ten opsigte van die prys is nooit op skrif gestel nie omdat "haar besigheid", soos sy dit aan die hof uiteengesit het, onwettig was.
Volgens haar was die beskuldigdes altyd daarvan bewus dat hulle met perlemoen gewerk het wat onwettig voorsien is buite seisoentye.
"Ek het notas gehou van elke dag se duikery en watter span of individu perlemoen aan my verskaf het. Ek het die notas ná elke dag of twee vernietig.
"Dit was die ooreenkoms dat ander lede van die sindikaat gemoeid met die aantekening en weeg van die perlemoen ook hul notas (bewyse) moes vernietig," het Marx getuig.
Sy het getuig sy was baie afhanklik van elke sindikaatlid vir die lewering van perlemoen, ongeag of dit min of baie was.
Marx sal vandag in kruisverhoor geneem word deur adv. Cedric Esau, vir die beskuldigdes. Adv. Willie Viljoen kla aan.
Die beskuldigdes is uit op borgtog wat wissel van R1 000 tot R5 000.
03-17-2006, 05:03 AM #364
Polishouers hoor gou: 'dis wat ons jou skuld'
Meer as 'n miljoen polishouers en bydraers tot aftree-annuïteite sal binnekort inligting van die groot lewensversekeraars ontvang oor die bygewerkte waardes van hul spaarprodukte.
Dít volg op die goedkeuring van die nuwe minimum standaarde deur die direksies van die vyf groot lewensversekeraars - Ou Mutual, Sanlam, Liberty, Momentum en Metropolitan.
Die vyf spelers het kragtens 'n ooreenkoms met mnr. Trevor Manuel, minister van finansies, R2,634 miljard hiervoor begroot.
Liberty lewer teen R843 miljoen die grootste bydrae. Ou Mutual en Sanlam lewer onderskeidelik R716 miljoen en R620 miljoen, gevolg deur Momentum, wat Sage Lewens insluit (R280 miljoen), en Metropolitan (R175 miljoen).
Die spelers moes ná die ondertekening van die ooreenkoms eers die goedkeuring van hul onderskeie direksies kry. Die inwerkingstelling van die nuwe waardes is vir 1 Oktober geoormerk.
Kragtens die ooreenkoms sal beleggers in aftreefonds-annuïteite, sowel as die houers van uitkeerpolisse en verwante spaarprodukte wat hul premiebydraes sedert 1 Januarie 2001 gestaak het, geregtig wees op 'n minimum waarde van 65% van die belegging. Beleggers wat ná 1 Oktober vanjaar dié produkte uitneem, sal geregtig wees op 70%.
Mnr. Gerhard Joubert, uitvoerende hoof van die Vereniging van Lewensversekeraars (VLV), sê minstens die helfte van alle houers van aftree-annuïteite of uitkeerpolisse sal deur die vergrote uitbetaling geraak word. "Daar is tans geen noodsaak vir beleggers om hul lewensversekeraars self te kontak nie."
Hy het 'n beroep gedoen op huidige beleggers om nie sommer meer polisse of annuïteite te kanselleer om die voordele te benut nie. Huidige beleggers wat steeds tot spaarprodukte bydra, sal nie benadeel word nie omdat die lewensgroepe spesifieke voorsiening vir die vergrote waardes gemaak het.
"Lewensversekeraars mag in elk geval nie geld van een polishouer of fonds wegneem om aan iemand anders oor te dra nie," het hy gesê.
Hoewel dit 'n reuse-taak is om die inligtingstegnologie- en uitbetalingsreëlings te verander, is Joubert vol vertroue dat die inwerkingstellingsdatum van 1 Oktober gehaal sal word. "Dit kan dalk met 'n maand of wat vertraag word omdat uitbetalings net kan geskied as die nuwe kommissiestrukture in werking is."
Onderhandelings hieroor word tans met die nasionale tesourie gevoer. Dit handel oor die verhoging van deurlopende kommissie aan finansiële adviseurs en makelaars deur die looptyd van 'n spaarproduk eerder as die uitbetaling van aanvangskommissie wat die afkoopwaarde van die polis oor die eerste twee jaar verminder.
Hoewel Joubert nie kon sê presies hoeveel beleggers voordele sal ontvang nie, toon syfers van die VLV dat daar tans 2,3 miljoen polishouers is wat jaarliks 'n premie-inkomste van R10 miljard aan die lewensgroepe lewer.
Sommige beleggers het in die verlede minder as 10% van hul bydraes in 'n afkoopsom ontvang. Die nuwe reëlings maak voorsiening vir 'n bykomende gemiddelde uitbetaling van R2 600 per polishouer.
Die gemiddelde bedrag kan egter misleidend wees omdat die waardes van polisse grootliks verskil. Sommige beleggers kan heelwat groter bedrae ontvang, terwyl ander wat kleiner polisse gekoop het, met minder tevrede sal moet wees.
Die VLV sal binne die volgende paar maande met 'n inligtingsveldtog begin. Joubert het beklemtoon dat die doel van die verhoogde uitbetalings nie net 'n meer regverdige bedeling vir voormalige beleggers is nie, maar ook as doelwit het om nuwe beleggers te lok wat sekerheid met die toe komstige verhoogde afkoop waarde van 70% soek.
03-17-2006, 05:05 AM #365
Skote klap toe seniors toelaes afhaal
PAARL. – Mense by 'n betaalpunt vir staats-toelaes het paniekerig skuiling gesoek toe 'n veiligheidswag hier in 'n rooftog doodgeskiet is. Daarna het 'n wilde jaagtog gevolg waarin talle skote afgevuur is.
Volgens een van die mense in die saal het hulle platgeval terwyl skote omstreeks 10:45 by die Pension All Pay-betaalpunt by die Posduifklub in Bergrivier-boulevard geklap het.
Die 35-jarige wag by die ingang is op slag dood nadat hy in die bors en been getref is. Volgens 'n ooggetuie het mense histeries geskree. "Ons het onder die stoele probeer wegkruip."
Volgens insp. Bernadine Steyn, 'n polisiewoordvoerder, is 'n gewapende verdagte glo na binne terwyl twee van sy makkers by die ingang van die saal gewag het. Nóg drie verdagtes het buite in 'n voertuig gewag. "Een van die sekerheidsbeamptes (in die saal) het verskeie skote op die verdagtes geskiet en 'n verdagte beseer. Die verdagtes het met 'n onbekende bedrag geld en 'n vuurwapen van een van die sekerheidsbeamptes in 'n ontsnapmotor gevlug."
Die verdagtes het na bewering by 'n vulstasie 'n motor gekaap en die ontsnapmotor agtergelaat. Volgens 'n ooggetuie is nóg skote hier geskiet. "Daar was 'n aantal mans wat hier ingery het. Hulle het probeer om twee ander karre te kaap, maar was onsuksesvol. Hulle het die bestuurder van 'n wit Conquest uit die voertuig 'getrap'."
Volgens Steyn het die polisie hierna die verdagtes tot in Jan van Riebeeck-weg agtervolg. "Die bestuurder het beheer verloor oor die voertuig en 'n paal getref."
Verskeie skote het wéér tussen die polisie en die verdagtes geklap, het sy gesê. "Die verdagtes het nóg 'n bakkie in dieselfde straat gekaap en gevlug terwyl hulle 'n beseerde verdagte net daar gelos het."
Hy is op dié toneel in hegtenis geneem en onder polisiebewaking na 'n hospitaal gebring. "Die polisie het op die gesteelde vuurwapen beslag gelê," het sy gesê. In 'n jaagtog het die polisie in Buitekantstraat, Newton, die verdagtes in die voertuig gedwing om te stop. "Hulle het te voet gevlug. Nóg skote is gevuur."
Een van die verdagtes is in die kop getref en is onder polisiebewaking na 'n hospitaal gebring. Nóg twee verdagtes is later in hegtenis geneem.
03-17-2006, 08:19 AM #366
VANDERBIJLPARK. - Honderde beleggers wat die afgelope tyd miljoene rand in Futura Brokers (bk) belê het, gaan moontlik alles verloor.
Dit volg nadat mnr. Emile van den Bergh (43), lid van die beslote korporasie, op 2 Maart 'n dringende aansoek om likwidasie in die hooggeregshof in Pretoria gebring het. Dit is uitgestel, hangende die aansoek vir die aanstelling van 'n persoonlike kurator om na die belange van mnr. Gert Olivier (63), eienaar van Futura Brokers (bk), om te sien. Olivier wat glo breinkanker het, is die afgelope vyf weke bedlêend. Hy was ook in 'n koma en het onlangs beroerte gehad. Hy kan nie praat nie en word nie as handelsbevoeg beskou nie.
Sy familie bring die aansoek vir die aanstelling van 'n kurator. Volgens mnr. Kottie Kirsten van KLS Prokureurs wat namens mnr. Van den Bergh en sekere van die krediteure optree, sal hulle na die aanstelling van 'n kurator en nadat hulle met hom gesprek gevoer het, met die likwidasieproses voortgaan. Futura Brokers is in 1988 deur Olivier (63), bekende sakeman, oud-raadslid en oud-burgemeester van Vanderbijlpark, gestig. Van die beleggers wat geld verloor het, is reeds vir byna dertig jaar kliënte van hom. Olivier is reeds sedert 1984 'n bekende makelaar in die dorp. Hy doen reeds sedert die genoemde datum vanuit die Colosseum-gebou, h/v Delius- en Chopinstraat in SW5 Proper, as Futura Brokers (bk), sake. Verskeie hoëprofiel inwoners in die dorp het in Futura belê, nadat hulle 'n opbrengs van 11 persent per jaar belowe is.
Dit is nie buitensporig nie, as in ag geneem word dat mev. Marietjie Prinsloo van die nou gelikwideerde Krion Financial Services beleggers 10 persent per maand betaal het. Volgens een van die ontstoke beleggers met wie Vaalweekblad gesels het, het hy twee jaar gelede tussen R800 0000 en R900 000 in die beslote korporasie belê. Hy is nou bankrot
03-18-2006, 01:48 AM #367
Drakensberg 'abba Koeberg-onderdeel'
KAAPSTAD. – Die vloot se ondersteuningskip, die SAS Drakensberg, en een van sy nuwe fregatte is gemobiliseer in 'n poging om die kragkrisis in die Wes-Kaap so gou moontlik op te los.
Die Burger het verneem die SAS Drakensberg moes halfpad op sy tog van Noorweë na Simonstad omdraai om 'n reusagtige onderdeel vir Koeberg in die noorde van Frankryk te gaan oplaai.
Dit sou Eskom na verwagting sowat R16 miljoen gekos het om die rotor met 'n Russiese Antonof-vragvliegtuig na Suid-Afrika te bring.
Mnr. Sam Mkhwanazi, woordvoerder van die minister van verdediging, het gister erken die SAS Drakenberg se roete is verander om die regering met 'n "ander belangrike taak" by te staan.
"Die departement kan egter vanweë die sensitiewe aard van die opdrag nie enige verdere inligting bekend maak nie," het hy gesê.
Mnr. Thulani Gcabashe, uitvoerende hoof van Eskom, het vroeër gesê dié rotor is ná onderhandelinge met die Franse kragvoorsiener, EDF, bekom.
Die rotor is een van twee kragopwekker-onderdele van Koeberg se Eenheid 1 wat aan die einde van verlede jaar deur 'n 8 cm lange bout beskadig is.
Dié rotor word tans in Johannesburg herstel en sal later na Frankryk gestuur word.
Die tweede onderdeel, die stator, word tans by Koeberg self herstel. Verskeie van die stator se koperstawe is gekraak en gebreek.
"Die rotor van 200 ton is tans noord van Parys en moet vanweë sy grootte na Suid-Afrika verskeep word," het Gcabashe gesê.
Die SAS Drakensberg het in Januarie na Noorweë vertrek om die vloot se nuwe duikboot, die S101, op sy tuiswaartse vaart na Suid-Afrika te begelei.
Die vloot se nuwe fregat, die SAS Amatola, vertrek gló volgende week uit Simonstad om die SAS Drakensberg se plek as ondersteuningsvaartuig vir die duikboot in te neem. Die duikboot se terugtog word nie deur die plan beïnvloed nie.
Dié opdrag is die fregat se eerste behoorlike operasionele optrede nadat die vloot dié vaartuig verlede maand amptelik in diens gestel het.
Die SAS Drakensberg se vaart is vroeër reeds met twee weke verleng nadat die duikboot tydens sy seetoetse 'n tegniese probleem ontwikkel het en eers weer na die skeepswerf in Duitsland moes terugkeer.
Die twee vaartuie het Noorweë op 26 Februarie verlaat.
Die SAS Drakensberg het kort voor hul aankoms in Spanje op 8 Maart die opdrag gekry om die rotor te gaan haal.
Daar word egter gehoop dat die skip steeds in die eerste week in April in Simonstad sal vasmeer soos wat daar aanvanklik beplan is. Eskom hoop om eenheid 1 teen middel Mei weer in gebruik te hê, aangesien eenheid 2 dan vir verpligte onderhoud afgeskakel moet word.
Die rotor sal glo op een van die SAS Drakensberg se twee helikopterlandingsplekke vervoer word. Die vaartuig het 'n landingsplek aan die voor- en agterkant. Die rotor sal vanweë sy grootte vermoedelik aan die dek vasgesweis word.
Mnr. Fani Zulu, nasionale woordvoerder van Eskom, het gister teen druktyd ook nie kommentaar gelewer nie.
03-18-2006, 01:50 AM #368
Baie ministers oortree
KAAPSTAD. – Die meerderheid ministers en adjunkministers wat direkteurs is of belange het in maatskappye, oortree staatsdiensregulasies en gedragskodes omdat hulle nie hul belange verklaar het nie.
Dít het aan die lig gekom in 'n ouditverslag wat gister in die parlement ter tafel gelê is deur mnr. Shauket Fakie, die ouditeur-generaal (OG). Altesame 20 ministers en adjunkte het elders belange, maar slegs 6 het dit verklaar. Agt regeringslede se gades het ook nie hul belange verklaar nie.
Boonop blyk dit dat grootskaalse transaksies tussen maatskappye waar regeringswerknemers belange het, en dié spesifieke regeringsdepartemente waar die amptenare werk, 'n afsonderlike verslag noodsaak. Luidens die ouditverslag sal 'n volledige ondersoek binnekort begin.
Ander bevindinge sluit in dat 1 678 hoëvlak-regeringsamptenare belange in maatskappye of beslote korporasies het. Die meerderheid het ook nie hul belange verklaar nie.
Die meeste van dié 1 678 hoës het klaarblyklik 'n verskeidenheid van privaatbelange, want hulle hou gesamentlik 3 747 direkteurskappe, en is betrokke by 3 615 ondernemings wat wissel van beslote korporasies tot openbare maatskappye.
Altesame 50 223 amptenare in laer posvlakke het privaatbelange, maar weens beperkings in die ondersoek kon daar nie vasgestel word of hulle toestemming hiervoor het nie. Die meerderheid regeringsdepartemente het egter nie maatreëls in plek om die betrokkenheid van amptenare by buitewerk te beheer nie. Regeringswoordvoerders kon gister geen besonderhede verstrek oor wie die 14 ministers en adjunkte is wat nie hul belange verklaar het nie.
Me. Joreta Linde-Ferreira, woordvoerder van die ouditeur-generaal se kantoor, kon by navraag nie die name van die ministers en adjunkministers verskaf wat versuim het om hul direkteurskappe en belange te verklaar nie.
Sy het aan Jan-Jan Joubert gesê dit is nie aanvaarde praktyk vir die ouditeur-generaal om die name van oortreders bekend te maak nie. "Die rol van die ouditeur-generaal se kantoor is om oortredings en skuiwergate uit te wys en die saak na die parlement se staande komitee oor openbare rekeninge (Skoor) te verwys."
Intussen het mnr. Joel Net****enzhe, die regering se kommunikasiehoof, gesê hy het geen benul wie die 14 oortreders is nie. Hy was nie bewus van die ondersoek nie en kon dus nie kommentaar lewer op die bevindings nie.
Volgens die kabinetsekretaris, eerw. Frank Chikane, is alle ministers en adjunkte per brief ingelig oor die ondersoek.
Die registrateur van ledebelange sal die regeringslui vra om hul inligting op datum te bring.
Die OG se bevindings kom nadat die Instituut vir Demokrasie in Suid-Afrika reeds in 2003 in 'n studie bevind het Suid-Afrika se regulasies teen politieke korrupsie en botsende belange is onvoldoende. 'n Groot leemte wat hulle geïdentifiseer het, is dat die strawwe vir oortreders nie voldoende omskryf word nie.
In dieselfde jaar was mnr. Mosiuoa Lekota, minister van verdediging, in die sop oor olie- en wynbelange wat hy nie laat aanteken het in die parlement se register vir ledebelange nie. Hy het 'n skrobbering van die Speaker gekry en moes 'n week se salaris inboet.
03-18-2006, 02:00 AM #369
Agent 4 huise kwyt 'oor skandaal'
KAAPSTAD. – Beslag gaan gelê word op die vier Kaapse huise van 'n beskuldigde in die reisskandaal om sy skuld, onder meer aan die parlement, te betaal.
Die hooggeregshof hier het gister ná 'n maande lange regstryd 'n finale sekwestrasiebevel teen mnr. Graham Geduldt toegestaan.
Geduldt is die eienaar van die gelikwideerde reisagentskap Star Travel. Hy is een van 6 reisagente wat in Julie – tesame met 25 huidige en voormalige LP's – op bedrogklagte gaan verskyn vir die misbruik van parlementêre reiskoepons ter waarde van meer as R30 miljoen.
Geduldt se skuld beloop tans meer as R3 miljoen. Hy staan reeds sedert November verlede jaar sekwestrasie teen. Nóg Geduldt nóg sy regsverteenwoordiger was gister in die hof en regter Jeanette Traverso het die aansoek toegestaan.
Een van die drie likwidateurs, mev. Eileen Fey, het gister aan joernaliste gesê daar kan nou voortgegaan word om Geduldt se vier vaste eiendomme – twee huise in Goodwood, een in Woodstock en 'n vierde in Athlone – te verkoop om sy skuld te delg.
Skuldeisers sluit in die parlement, South African Airways, Southern Sun Hotels, Imperial Car Rental, Budget Car Rental, die International Air Transport Association (Iata) en Star Travel self. Baie van sy roerende bates, soos meubels, is reeds verkoop.
Die waarde van die vaste eiendom word op tussen R1,5 miljoen en R2 miljoen bereken.
Die likwidateurs se prokureur, mnr. Bernhard Kurz, het aan Die Burger gesê hulle het ook reeds kostebevele teen Geduldt se vrou, mev. Adele Daniels, gekry.
Volgens Kurz is daar reeds twee kostebevele van sowat R52 793 teen Geduldt self. Dit spruit uit sy pogings verlede jaar om die likwidasie van nóg 'n agentskap teen te staan
03-18-2006, 02:03 AM #370
Ouditeur-generaal verdink 50 000 mense van korrupsie met behuisingsubsidies
KAAPSTAD. – Meer as 50 000 mense het tussen Maart 2004 en Januarie 2005 onwettig baat gevind by die een of ander behuisingstoelae.
Die ouditeur-generaal (OG) het dié inligting onlangs bekendgemaak nadat 'n steekproef gedoen is oor hoe behuisingsubsidies deur provinsiale regerings toegeken word.
Met 'n soortgelyke metode as wat die spesiale ondersoekeenheid (SOE) inspan om korrupsie met die toekenning van maatskaplike toelaes oop te vlek, het die OG agtergekom dat sowat 7 000 staatsamptenare, wat meer as R42 000 per jaar verdien en dus nie vir subsidies kwalifiseer nie, in dié tydperk behuisingsubsidies ontvang het. Nóg sowat 5 000 mense se aansoeke is ná hul dood goedgekeur en meer as 6 000 aansoeke is goedgekeur vir mense jonger as 21 jaar. Sowat 25 000 duplikaat-aansoeke is vir dieselfde eiendomme goedgekeur.
Volgens die OG se verslag is dié bevindings nie alomvattend nie, maar slegs 'n aanduiding van die soort probleme wat met die toekenning van subsidies bestaan.
Aangesien die ondersoek dui op "generiese gebrekkige bestuur" in alle provinsies is daar besluit om die bevindings ook aan die parlement voor te lê.
Intussen het die parlementêre staande komitee oor openbare rekenings (Skoor) aangedui dat hy ook ondersoek gaan instel. Die voorsitter, mnr. Themba Godi (PAC-LP), het aangedui dat hy provinsiale Skoor-voorsitters gaan nader oor die moontlikheid van 'n gesamentlike ondersoek. Die grootste deel van die behuisingsbegroting word as voorwaardelike toekennings aan provinsies oorgeplaas.
Die departement van behuising het in reaksie op die bevindings gesê talle van die OG se aanbevelings word toegepas en sluit die volgende in:
# Die tesourie word geraadpleeg om in die toekoms gereelde kruissoektogte op die subsidie-databasis en die staat se personeel-databasis te doen om ongerymdhede op te spoor;
# Die subsidie-databasis sal voorts 'n raakvlak vind met die staat se elektroniese basiese boekhoustelsel; en
# 'n Versoek is in September 2005 aan die departement van arbeid gerig om die subsidie-databasis met die werkloosheidsversekering-databasis te vergelyk.